ଦୁଇ ଦୁଇ ଥର ତାରିଖ ଘୁଞ୍ଚିବା ପରେ ଆସନ୍ତା ମଙ୍ଗଳବାର ଠାରୁ ରାଜ୍ୟରେ ମ୍ୟାଟ୍ରିକ ଖାତା ଦେଖା ଆରମ୍ଭ ହେବ । ମାତ୍ର ୬୦ଟି କେନ୍ଦ୍ରରେ ଖାତା ଦେଖିବେ ୨୩ ହଜାର ଶିକ୍ଷକ ।
ଭୁବନେଶ୍ୱରଃ ଶେଷରେ ଧାର୍ଯ୍ୟ ହେଲା ମାଟ୍ରିକ ଖାତା ଦେଖା ତାରିଖ । ଦୁଇ ଦୁଇ ଥର ଖାତା ଦେଖା ଘୁଞ୍ଚିବା ପରେ ଆସନ୍ତା ମେ ୨୬ ମଙ୍ଗଳବାର ଠାରୁ ଖାତା ମୂଲ୍ୟାୟନ ଆରମ୍ଭ କରିବାକୁ ନିଷ୍ପତ୍ତି ନେଇଛି ଗଣ ଶିକ୍ଷା ବିଭାଗ । ପ୍ରଥମେ କରୋନା ଆଉ ପରେ ବାତ୍ୟା ଅମ୍ଫାନ ପାଇଁ ଅଟକିଥିଲା ମାଟ୍ରିକ ଖାତା ଦେଖା ।
ରାଜ୍ୟର ମୋଟ ୬୦ଟି କେନ୍ଦ୍ରରେ ଖାତା ଦେଖିବେ ୨୩ ହଜାର ଶିକ୍ଷକ । ହାଇ କୋର୍ଟର ନିର୍ଦ୍ଦେଶ ଅନୁଯାୟୀ ସମ୍ପୂର୍ଣ୍ଣ କରୋନା କଟକଣା ମାନି ଖାତା ଦେଖା ହେବ ବୋଲି ଗଣ ଶିକ୍ଷା ମନ୍ତ୍ରୀ ସମୀର ରଞ୍ଜନ ଦାଶ କହିଛନ୍ତି । ଏ ନେଇ ଆଜି ନିଷ୍ପତ୍ତି ହୋଇଥିବା ବେଳେ ସମସ୍ତ ନୋଡାଲ ଅଫିସରମାନକୁ ବିଭାଗ ଚିଠି କରିଛି ।
"ସଠିକ ସମୟରେ ଖାତା ଦେଖା ଆରମ୍ଭ କରିବା ସାଙ୍ଗକୁ ଜୁଲାଇ ମାସ ସୁଦ୍ଧା ଫଳ ପ୍ରକାଶ କରିବାକୁ ଲକ୍ଷ ରହିଛି," କହିଛନ୍ତି ମନ୍ତ୍ରୀ ସମୀର ରଞ୍ଜନ ଦାଶ ।
ପ୍ରଥମେ ମାର୍ଚ୍ଚ ମାସ ୧୮ରୁ ଖାତାଦେଖା ଆରମ୍ଭ କରିବା ପାଇଁ ତାରିଖ ଧାର୍ଯ୍ୟ ହୋଇଥିଲା । ୧୮ ତାରିଖରେ ବିଭିନ୍ନ ମୂଲ୍ୟାୟନ କେନ୍ଦ୍ରରେ ଶିକ୍ଷକମାନେ ଯୋଗ ଦେଇଥିଲେ । ୧୯ରୁ ଖାତା ଦେଖା ଆରମ୍ଭ ହୋଇଥିବା ବେଳେ ନଅ ହଜାର ଖାତା ଗୋଟିଏ ଦିନରେ ଦେଖିଥିଲେ । ମାର୍ଚ୍ଚ ୨୦ରୁ ପ୍ରଥମେ ଓଡିଶାରେ ଲକଡାଉନ ଆରମ୍ଭ ହେବା ଓ ୨୨ରୁ ସାରା ଦେଶରେ ଏହା ଲାଗୁ ହେବା ଯୋଗୁଁ ସ୍ଥଗିତ ରହିଥିଲା ଖାତାଦେଖା ।
ପରେ ଲକଡାଉନ ନିୟମ କୋହଳ ହେବା ପରେ ମେ ୨୦ ତାରିଖରୁ ଖାତା ମୂଲ୍ୟାୟନ ଆରମ୍ଭ ହେବାର ଥିଲା । ହେଲେ ୨୦ ତାରିଖରେ ଓଡିଶା ଉପକୂଳ ଦେଇ ବାତ୍ୟା ଅମ୍ଫାନ ଗତି କରିବା ଯୋଗୁଁ ପୁଣି ସ୍ଥଗିତ ରହିଥିଲା ଖାତାଦେଖା । ଏହାକୁ ନେଇ ଆଜି ଗଣ ଶିକ୍ଷା ମନ୍ତ୍ରୀଙ୍କ ବାସଭବନରେ ବୈଠକ ବସି ଆସନ୍ତା ୨୬ରୁ ଖାତା ଦେଖା କରିବାକୁ ନିଷ୍ପତ୍ତି ନିଆଯାଇଛି ।
ଖାତା ଦେଖାବେଳେ ସାମାଜିକ ଦୂରତା ବଜାୟ ରଖିବା ସହ ସ୍ବଛତା ଓ ମାସ୍କ ପିନ୍ଧିବା ହୋଇଛି ବାଧ୍ୟତାମୂଳକ । ପୂର୍ବରୁ ପରୀକ୍ଷା କେନ୍ଦ୍ର ବଢ଼ାଇବା ନେଇ ଓଷ୍ଟା ପକ୍ଷରୁ ଦାବି ହୋଇଥିଲା । ବର୍ତ୍ତମାନ ୬୦ଟି ପରୀକ୍ଷା କେନ୍ଦ୍ରରେ କିଭଳି ଏତେ ସଂଖ୍ୟକ ଶିକ୍ଷକ ଖାତା ଦେଖିବେ ତାହା ଦେଖିବା ବାକି ରହିଲା ।
